  Виталий Пронин Удмурт Республикаысь киужъёсъя центрлы туэ 20 ар тырмиз. Юбилеен валче татысь усточиос бадӟым адӟытон радъязы. Та ужрадэз усьтыны шуд усиз Удмурт кун университетысь «Чипчирган» ансамбльлы. Кырӟасьёс шуныт мылкыдзэс кузьмазы. Киужъёсъя центрлэн кивалтӥсез Рафхат Каримов люкаськемъёслы тау кариз, вакчияк вераз татын тыршисьёс сярысь. Трос шуныт кылъёс, таукаронъёс чузъяськизы. Тодазы вайизы та юртлэн кылдэмез сярысь, кыӵе шуг-секытъёсты вормоно луиз ужасьёслы.Юбилей бордаз люказ национальной политика, история, культура но мукет удысъёсысь адямиосты. Соосты огазея удмурт культураез азинтон мылкыд.Адӟытон узыр паймымон киужъёсын: куэм дэремъёс, ӝӧккышетъёс, миндэръёс, мунёос, пулэсь но туйлэсь пӧрмытэм сарваос но пичи сандыкъёс ӝик-ӝик  интыяськиллям. Выставкае вуэмъёс, котькуд киуж доры дугдыса, кема учкыса сыло.Киужъёсъя центрлэн кивалтӥсезлэн воштӥсез Ольга Пислегова шуэ:- Таӵе адӟытон кылдытон вылысь милям усточиосмы ар ӵоже мылысь-кыдысь тыршизы. Выставкаез озьы ик 20 ар ӵоже кылдытэм турлы-турлы киужъёс узырмыто на. Арбериос пӧртэм амалэн быдэстэмын: куэмын, чильпамын, туйлэсь, куролэсь но пулэсь лэсьтэмын. Котькудӥз киуж возьматэ усточиосмылэсь кибашлы луэмзэс.Альбина Ядыгаровалэн нимыз, Удмуртиын но Россиын сяна, кунгож сьӧрын но тодмо ини. Куэм киужъёсыз паймыто узыр пужыосынызы. Усточилэн дышетскисьёсыз но усто мастеръёс луэмын ини:- Мон татын 18 ар пала ужасько ини, соин ик центрмылэн азинскемез син азям ортчиз. Удмурт куиськон бырон калэ вуэ вал ни, туэ тани со йыг-йыг пыд вылаз султӥз. Сое возьмато трос выставкаос, али радъям адӟытон но. Таяз возьматэмын туала интерьер. Котькуд киуже - импровизация. Куиськон станок сьӧры капчи мылкыдын пуксьыны турттӥсько, сотэк киуж сокем усто уз пӧрмы.Мукетыз кибашлы - Любовь Бывальцева - 3 ар ӵоже пуэз суреда. Ужъёсаз воршуд, нюлэскузё но удмурт мифологиысь мукет образъёс лэсьтэмын:- Учкисьёс тодматскыны быгатозы вить суредъёсыным. Панно вылысь сюжет сярысь верано ке, со пӧртэм сямен кылдыны быгатэ: яке калык мадёсэз, выжыкылэз лыдӟыса, син шорад суред пуксе, яке мукет учыръёс мылкыдэз бурдъяны быгато. Пуэн огкыл шедьтыны кулэ. Со ассэ керӟег возе: мыдлань интыын чигиське ке, соку малпам суредэз ӝогак воштоно луэ.Удмурт йылолъёсты, сямъёсты, культураез утён но азинтон вылысь ик 1991-тӥ арын кылдытэмын вал та центр. Азяз пуктэм ужпумез кибашлыослэн юртсы туннэ но ӟеч быдэстэ.Ангелина Снигирёва.  